**קריטריונים למיפוי סוגיות למהלכים משותפים ורשימת נושאים מתאימים**

אוקטובר 2019

מסמך זה מפרט רשימות משני סוגים:

1. **רשימת הקריטריונים** שגובשו בשיתופים עבור סוגיות חברתיות שמתאימות להיות מקודמות באמצעות מהלכים משותפים בין-מגזריים ברמה הלאומית.
2. **רשימה של סוגיות חברתיות** שבוערות כיום בישראל, וניתן לקדם או לפתור באמצעות מהלכים משותפים בין מגזריים ברמה הלאומית.

שתי הרשימות נוצרו על סמך הידע שנצבר בשיתופים בהובלה ובליווי של אסטרטגיות להשפעה חברתית משותפת: יוזמות [קולקטיב אימפקט](https://sheatufim.org.il/subject/collective-impact/) ובפרט [5פי2](http://sheatufim.org.il/subject/collective-impact/5p2/), [תהליכי שיתוף בממשלה](https://sheatufim.org.il/subject/cross-sector/), מהלכים נוספים כדוגמת מיזם "[מגן חיים](https://kll.org.il/he/home#!96)" של [הקרן למיזמים לאומיים](https://kll.org.il/he/home), ו"[המרחב](http://sheatufim.org.il/subject/collective-impact/hamerhav/)" של קהילת יוצאי אתיופיה בישראל.

**רשימה #1:   
קריטריונים לזיהוי סוגיות חברתיות שמתאימות למהלכים משותפים בין מגזריים**

רשימת הקריטריונים מוצגת בחלוקה לשלוש רמות, על פי סוג הקריטריונים – כמפורט להלן.

**ברמה הראשונה, שישה קריטריונים הכרחיים לפעולה במודל קולקטיב אימפקט:**

1. בלב העניין מצויה **בעיה חברתית מורכבת** – כלומר בעיה שהפתרון לה אינו ידוע מראש, וסביר שנדרשת בעניינה סדרה של פתרונות ולא רק פתרון אחד; שאין גוף אחד (כולל הממשלה) שהוא בעל האמצעים או היכולת לפתור אותה לבד; ולכן כדי לפתור אותה יש הכרח לשלב כוחות של מגוון בעלי עניין ומגוון נקודות מבט מכל המגזרים.
2. הנושא הוא ברמת חשיבות לאומית – כזה שניתן יהיה לרתום לטובתו את כלל בעלי העניין הנחוצים, ולהביא אותם להשקיע במהלך תשומות משמעותיות, כדי שבסופו של דבר תתקבל השפעה משמעותית ובת קיימא.
3. אין בנקודת הזמן הנוכחית מענה מספק בנמצא לטיפול בבעיה – חשוב לבחון את הפתרונות המוצעים לבעיה, מתוך נקודת מבט שרואה את טובת הכלל ומכוונת למיקסום הערך המשותף. אם קיים כבר מענה מספק לבעיה, ניתן לבחון אפשרות לטייב אותו, או להעצים אותו. במידה ולא קיים מענה מספק, סביר להניח שמהלך שינסה למצוא פתרון יוביל בסיכוי גבוה יותר לפתרון חדשני ולתרומה משמעותית במהותה.
4. ניתן לזהות באופן ברור ערך לשיתוף פעולה בין מגזרי בנושא – מאחר ורתימה, יצירה והובלה של שותפות בין מגזרית היא מטבעה ענין מורכב ארוך טווח ודורש משאבים ותשומות רבים, הנחת היסוד היא שראוי לעשות זאת רק בנושאים ובמצבים שבהם ברור שזו הדרך ההכרחית, ואולי היחידה, שתניב ערך משמעותי בדרך לפתרון הבעיה.
5. הנושא ניתן למדידה - ובכלל זה הגדרת יעדים מדידים ואפשרות לביצוע הערכה ברורה שלהם לאורך זמן. כל זאת על מנת לוודא שאכן יהיה למהלך ערך אמיתי ובר קיימא.
6. נושא שיש בו פוטנציאל לרתימה והובלה של משרדי ממשלה – ככל שקשה להעריך זאת, חשוב לזהות את מידת הנכונות והאפשרות של מקבלי החלטות במגזר הציבורי להצטרף למהלך בין מגזרי משותף, שכן שותפות והובלה של הממשלה הינה תנאי הכרחי להצלחתו של מהלך כזה בטווח הרחוק.

**ברמה השנייה, שלושה קריטריונים שנגזרים מהתנאים המקדימים ליוזמות קולקטיב אימפקט ורלוונטיים גם למידת ההיתכנות וההצלחה של מהלך משותף ברמה הלאומית:**

1. תחושה משותפת של דחיפות גבוהה – הסכמה על הגדרה של מצב חמור ומשברי הדורש פעולה מידית לשינוי. לעתים פרסום של ממצאי מחקר חדש החושפים את חומרת המצב או מציגים דרך חדשה להתמודדות יכולים לשמש כזרז ליצירת תחושה זו.
2. מעורבות של מנהיגות בעלת השפעה – ארגונים משמעותיים ודמויות מוכרות ובעלות השפעה, שמתגבשות סביב הנושא, פועלות לטובת קידום היוזמה ומשמשות זרז להקמתה בשלבים הטרום-התחלתיים. מנהיגות בדרגים בכירים בכל המגזרים בתחום הרלוונטי, או מי שמסוגלים לגייס בעלי תפקידים בכירים בדרגות מנכ"ל לפעול יחד ובשיתוף פעולה לאורך זמן סביב מטרה משותפת.
3. פוטנציאל לגיוס משאבים - כאלה שיספיקו למהלך של תכנון המשלב מגוון בעלי עניין, ומתבצע באופן שיוצר רתימה ובונה תשתית אטרקטיבית לגורמים מממנים לממן באופן משותף את תהליך ההתנעה של המהלך עצמו, שיחל רשמית עם סיום הליך התכנון.

**ברמה השלישית והאחרונה, שלושה קריטריונים שלמדנו מניסיוננו שהם בעלי השפעה מכרעת על מידת ההיתכנות וההצלחה של מהלך משותף בין מגזרי במישור הלאומי:**

1. נושא שניתן לטפל בו באמצעות משאבים בסדר גודל ריאלי – כלומר משאבים שניתן לגייס לטובת המהלך במציאות הקיימת, ושניתן לייצר בעזרתם שינוי מוכח ובר קיימא.
2. נושא שניתן לפתור בטווח זמן בינוני - כ-5 עד 10 שנים עד להוכחת שינוי מדיד ביעדים שיוגדרו בתחילת הדרך.
3. העדפה לנושאים שאינם פוליטיים ושמצויים בקונצנזוס רחב – נושאים אלו מבטיחים היתכנות גבוה יותר לרתימה ומעורבות של מגוון שחקנים מכל גווני החברה הישראלית.

**רשימה #2:   
נושאים/סוגיות/בעיות חברתיות שמתאימות למהלכים משותפים בין מגזריים**

על פי כל הקריטריונים שהוצגו ברשימה #1 לעיל, זיהינו בנקודת הזמן הנוכחית 10 נושאים שיכולים להתאים ליוזמה לאומית משותפת בישראל, שתערב שחקנים מכל המגזרים – ממשלה, עסקים, מגזר שלישי ופילנתרופיה. אלו מופיעים ברשימה #2 להלן.

כל הנושאים ברשימה עונים באופן מלא על הקריטריונים מהרמה הראשונה, אולם נדרשת עדין בחינה מעמיקה יותר עבור כל הקריטריונים במפורט. זו תעשה בהמשך לפי הצורך. בנוסף, יכולים בהחלט להיות נושאים שאינם מופיעים כאן, שעשויים להיות מתאימים לפעולה רב מגזרית ברמה הלאומית, ולכן מומלץ להתייחס לרשימה כאל מסגרת ראשונית לא מחייבת שערכה העיקרי הוא בסימון טווח אפשרויות רלוונטי לפעולה בעתיד הקרוב.

כל הנושאים ברשימה עומדים בהלימה עם סדר היום שאימצה העצרת הכללית של האו"ם בשנת 2015 המגולם ב- 17 מטרות העל והיעדים שהוגדרו על ידה לשנים 2015-2030 –   
ה- **Sustainable Development Goals – SDGs** או בעברית **יעדי פיתוח בר- קיימא**. סדר יום זה מתווה את פעולותיהם של ממשלות רבות בעולם ושל שחקנים רבים מכל המגזרים. בתוך כך, ממשלת ישראל אמנם לא אימצה את היעדים כמסגרת פעולה כוללת, אך משרד החוץ והמשרד להגנת הסביבה פועלים בצורות שונות לקידום הנושא מול משרדי הממשלה וגופים ממשלתיים אחרים. בנוסף להם, גם המגזר העסקי והמגזר השלישי בישראל פועלים לקידום יעדי פיתוח בר קיימא של האו“ם, ומכוונים על ידם[[1]](#footnote-1).

**יעדי האו"ם לפיתוח בר קיימא בישראל**



**להלן כותרות הנושאים שנמצאו כמתאימים למהלכים משותפים בין מגזריים בישראל**

1. מניעת אלימות והגברת הביטחון האישי
   1. אלימות מגדרית
   2. אלימות בחברה הערבית
2. קידום תעסוקה בקרב אוכלוסיית מודרות
   1. במגזר החרדי
   2. במגזר הערבי
   3. ביחס למפרנס/ת השני/ה
3. צמצום שיעורי העוני בישראל
4. משפחות בעוני / ילדים בעוני
5. עניים עובדים
6. קידום איכות החיים והבריאות בגיל השלישי (אזרחים ותיקים)
   1. פתרון סוגיית הבדידות
   2. מיצוי זכויות ושירותים
7. קידום סוגיות של איכות סביבה וקיימות
   1. הגנה פיתוח ושימור הסביבה הימית – חופים, נחלים ומאגרי מים
   2. הפחתת הזיהום במפרץ חיפה וטיפול בנזקים שנוצרו בעקבותיו
8. פיתוח שירותים היקפיים לגיל הרך
9. קידום האוכלוסייה הבדואית
10. קידום בטחון תזונתי – מניעת עודפות ומחסור דרך תזונה בריאה
11. פיתוח מיומנויות וכישורים לשוק העבודה העתידי
12. קידום איכות חיים ונגישות לבעלי מוגבלויות

**בעמודים הבאים מוצג הסבר קצר על כל אחד מהנושאים**

1. **מניעת אלימות והגברת הביטחון האישי**
2. **רצח נשים ואלימות מגדרית במשפחה**
3. **אלימות בחברה הערבית**

לפי מדד האלימות הלאומי שפורסם ב- 2014, כ-600,000 מקרי אלימות מתרחשים בשנה, כאשר שני שליש מהם אינם מדווחים. עוד עולה מהנתונים כי בין 2003 ל-2013 ירדה כמות עבירות האלימות אך חומרתם עלתה. היקף העבירות דומה לממוצע ב- OECD. בנוסף, ישנה בעיית אי דיווח המלמדת על בעיית אמון במשטרה, כפי שעלה מסקר המכון הישראלי לדמוקרטיה שמצא כי מעל למחצית הביעו כלפיה חוסר אמון/אמון מועט. מכיוון אחר, מס' הפניות למרכזי סיוע לנפגעי אלימות מינית עלה בשנים האחרונות; כ-55% מקורבנות עבירות מין הם קטינים, עם עלייה במקרי עבריינות מין של קטינים כלפי קטינים. לפי סקר הביטחון האישי, 13.8% נפגעו מעבירה אלימה ב-2013 . 60% מהתיקים שנפתחו על רקע אלימות במשפחה ב-2015 נגנזו, ו-76% מחקירות האלימות בספורט נגנזו בין 2011 ל-2014. ב-2009 נוסדה המועצה הלאומית למניעת אלימות בספורט, אך מבקר המדינה מצא כי זו לא פיתחה תכנית עבודה או אספה נתונים שיאפשרו להעריך את היקף התופעה.[[2]](#footnote-2)

רצח נשים ואלימות מגדרית במשפחה[[3]](#footnote-3)

לפי דו"ח של מרכז המידע בכנסת בתשע השנים שבין 2007-2016 , נרצחו 126 נשים בידי בני זוגן בהווה או בעבר. על פי נתונים של פרויקט "תזכור" בין השנים 2008 – 2018 נרצחו 218 נשים על רקע מגדרי, לא כולן על ידי בני הזוג. על פי נתוני המשטרה בשנים 2013-2016 היו בישראל 113 נשים שנרצחו על רקע פלילי. 51% מהן נרצחו בידי בני זוגן או על ידי קרוב משפחה אחר. 53% מכלל הנרצחות לא יהודיות. שיעור זה גבוה במידה ניכרת משיעורן של נשים לא יהודיות באוכלוסייה בישראל. כשליש מהנשים שנרצחו בידי בני זוגן התלוננו במשטרה טרם האירוע על אלימות במשפחה.

בעוד שרצח הינו מקרה אלימות קיצוני, נשים רבות בישראל סובלות מאלימות בעוצמות שונות ומסוגים שונים. ההערכה הרווחת היא כי כ- 200,000 נשים בישראל הן נפגעות אלימות פיזית, אולם מאחר ואין בנמצא מספיק נתונים על מספר הנשים הנפגעות מסוגים נוספים של אלימות – מינית, כלכלית, משפטית, פסיכולוגית ואחרות – ובנוסף רק רבע מנפגעות האלימות מדווחות לרשויות על הפגיעה, נראה כי מספר הנשים החשופות לאלימות גבוה באופן משמעותי.

אמנם ניתן לומר כי בארבעים השנים האחרונות חלה התפתחות גדולה בנושא טיפול המדינה באלימות נגד נשים ואלימות במשפחה בישראל - ישנה חקיקה מתקדמת בנושא ועיסוק מתמשך בוועדות ממשלתיות, וישנה פעילות ענפה וחלוצית בחברה האזרחית אשר מובילה למהלכים משמעותיים במגזר הציבורי - רבים מהפערים המופיעים בדו"חות שונים מעשרים השנים האחרונות חוזרים על עצמם, ונראה שטרם נמצאה הדרך הנכונה לפתור את הבעיות הקיימות. כמו כן, ניכר כי לא מושקעים המשאבים המתאימים על מנת להתמודד עם הנושא.

אלימות בחברה הערבית[[4]](#footnote-4)

בעוד שערביי ישראל מהווים כ- 20% מכלל האוכלוסייה - 45% מכלל מקרי הרצח בישראל מתבצעים בחברה הערבית; 42% מהתקיפות החמורות בישראל מתבצעות על ידי ובתוך החברה הערבית; ו- 65% מהנשים שנרצחו על ידי בני זוגן בישראל הן מהחברה הערבית.

מנתוני מרכז המידע והמחקר של הכנסת עולה כי בהתייחס לשנים 2014-2016 שיעור קורבנות הרצח ל-100 אלף איש במגזר הלא יהודי גבוה פי 5 ויותר בכל אחת מהשנים שנבדקו לעומת השיעור בקרב המגזר היהודי; 57% מהחשודים ברצח (כלומר מי שהוגש נגדם כתב אישום) אינם יהודים; מסך 397 הקורבנות לניסיון רצח, 212 (כ-53%) הם לא יהודים. בשנים 2015-2014 שיעורם של קורבנות לניסיון רצח ל-100 אלף איש במגזר הלא יהודי גבוה פי שלושה משיעור זה בקרב קורבנות יהודים; בשנת 2016 פער זה גדל לכדי פי ארבעה; כמחצית מהקורבנות ומהחשודים בעבירת גרימת חבלה גופנית חמורה הם מהמגזר הלא יהודי; כשליש מהקורבנות בעבירות תקיפה חמורה ותקיפת עובד ציבור בתפקיד הם לא-יהודים; בשלוש מבין עבירות הנשק שבהן מספר התיקים הגלויים הגבוה ביותר - רכישה או החזקה של נשק שלא כדין; נשיאת או הובלת נשק שלא כדין; יצור, יבוא ויצוא נשק בלי רשות- שיעורם של לא יהודים בתיקים הגלויים מצוי בטווח שבין 64%-84%; בעבירת הזנחת שמירה על כלי ירייה, שיעורם של לא יהודים בתיקים הגלויים הוא 14%.

1. **קידום תעסוקה בקרב אוכלוסיית מודרות**[[5]](#footnote-5)
2. **במגזר החרדי**
3. **במגזר הערבי**
4. **ביחס למפרנס/ת השני/ה**

בעשור האחרון נמצא שוק העבודה הישראלי במגמה חיובית המתבטאת בעלייה בשיעור ההשתתפות בכוח העבודה, ובמקביל לירידה בשיעור האבטלה. לאור מגמה זו עמד שיעור התעסוקה בישראל בשנת 2013, בקרב האוכלוסייה בגילאי 25-64 על 74.5%, וזאת לעומת שיעור התעסוקה הממוצע במדינות ה-OECD בקרב גילאים אלו אשר עמד על 71.3%. למרות התמונה המעודדת, בישראל בולטים פערים בדפוסי התעסוקה בין קבוצות האוכלוסייה השונות. כך, בשנת 2014 רק כ33% מהנשים הערביות בגילאי 25-64 מועסקות, זאת בהשוואה לכ-71% אחוז מקרב כלל הנשים באוכלוסייה בגילאים אלו. בקרב גברים, כ45% מהגברים החרדים בגילאים אלה מועסקים, נתון הנמוך בהרבה משיעור התעסוקה הכללי בקרב גברים בגילאים אלו באוכלוסייה העומד על כ-83%. לאור ההתפתחויות הדמוגרפיות, בשנת 2059 צפויות האוכלוסייה החרדית והערבית להוות 48% מהאוכלוסייה בגילאי 25-64, גילאי העבודה העיקריים, וזאת לעומת 26% כיום. תהליך זה, לצד המשך הפערים בדפוסי התעסוקה בין קבוצות האוכלוסייה, עלולים להביא לירידה בשיעור התעסוקה הכללי במשק, מה שיגרום לפגיעה בצמיחה ולגידול בתחולת העוני.

תעסוקה במגזר הערבי[[6]](#footnote-6)

שיעור התעסוקה בקרב ערבים בגילאי התעסוקה (25- 64) עומד 52.7%, זאת לעומת שיעור של 81% בקרב היהודים. שיעור ההשתתפות של הערבים בכוח העבודה עומד על 55.6% לעומת הנתון המקביל של יהודים בכוח העבודה שעומד על 85.1%. ההשפעה השלילית של גידול באוכלוסייה לעומת פרופורציות לא תואמות בשוק העבודה ברורה ויש לה השפעה נוכחית ועתידית על כלל המשק בישראל. עם זאת, בשנים האחרונות שיעורי התעסוקה עולים גם בקרב הצעירים וגם בקרב הנשים בחברה הערבית.

מקורות התעסוקה של בני החברה הערבית מצויים בדרך כלל בענפים מסוימים. רוב הגברים בחברה הערבית (58%) עבדו, נכון ל- 2013 בשלושה ענפים - בינוי, תעשייה ומסחר. זאת לעומת רוב הגברים היהודים שעבדו בתעשייה, בשירותים עסקיים, במנהל ציבורי, בתחבורה ובתקשורת (57%). רוב הנשים הערביות המועסקות (70%) עבדו במספר ענפים - חינוך, שירותי בריאות, רווחה וסעד, ומסחר, לעומת חינוך, שירותי בריאות, רווחה וסעד, שירותים עסקיים, ומסחר בקרב הנשים היהודיות (68%).

ההשלכות של הפערים בחינוך, בתשתיות ובתעסוקה מוביל, בין היתר, גם לעוני. שיעור המשפחות העניות הערביות עלה מ- 51.7% בשנת 2013 ל- 52.6% בשנת 2014 ולא פחות חמור מכך, הנתונים מראים ש- 37.4% מסך העניים בישראל הם ערבים בעוד שחלקם באוכלוסייה הוא, כאמור, רק מעט למעלה מ- 20%.

תעסוקה במגזר החרדי[[7]](#footnote-7)

לפי נתוני הלמ"ס, שיעור התעסוקה של הנשים החרדיות ברבעון השלישי של 2018 היה 75.5% - 12% מעל ליעד התעסוקה שהציבה הממשלה לאוכלוסייה זו. לעומת זאת, שיעור התעסוקה של גברים חרדים עומד על 47.8% בעוד שיעד התעסוקה שלהם לשנת 2020 עומד על 63%. עבור שתי האוכלוסיות, פערי השכר ביחס לכלל האוכלוסייה היהודית בישראל עדין גבוהים: בשנת 2016 השכר החודשי הממוצע וערך שעה ברוטו ממוצע בכלל גילאי 64-25 היו 11,068 ש"ח ו- 63.2 ש"ח בהתאמה – גבוהים ב- 48.7% וב- 18.6% מהשכר הממוצע באוכלוסייה החרדית, שהיה 7,443 ₪ לחודש ו- 53.3 ש"ח לשעה; השכר החודשי הממוצע וערך שעה ברוטו ממוצע של כלל הגברים בגילי 64-25 היו גבוהים ב- 60.1% וב- 30.5% בהתאמה משל הגברים החרדים; השכר החודשי הממוצע וערך שעה ברוטו ממוצע של כלל הנשים בגילי 64-25 היו גבוהים ב- 29.3% וב- 3.7% בהתאמה משל הנשים החרדיות.

תעסוקת המפרנס/ת השני/ה[[8]](#footnote-8)

במחקר שערך ראש אגף כלכלה במשרד האוצר, ד"ר מיכאל שראל נמצא כי ככל שגדל מספר המפרנסים, כך יורד שיעור המשפחות העניות: שיעור העוני במשקי בית ללא מפרנסים הוא 62.3%, לעומת 21.8% במשקי בית עם מפרנס אחד, ו-2.9% בלבד עם שני מפרנסים ויותר. שיעור המשפחות השכירות העניות עם מפרנס אחד עמד על 20.8%, ועם שני מפרנסים ויותר - שיעור העוני ירד ל-2.5% בלבד. במשפחות שכירים יהודיות בעלות מפרנס אחד היה שיעור המשפחות העניות 12.7%, ועם שני מפרנסים ויותר - 1.7% בלבד, בתחום הסטייה הסטטיסטית.

במשפחות חרדיות בעלות מפרנס אחד מגיע שיעור העוני ל-47.6%, בגלל רמת השתכרות נמוכה, אך שיעור העוני ירד ל-9.6% בלבד עם שני מפרנסים. במשפחות ערביות שיעור העוני עם מפרנס אחד היה הגבוה ביותר במשק הישראלי - 48.1%; ושיעור זה ירד ל-10.6% עם שני מפרנסים ויותר.

1. **צמצום שיעורי העוני בישראל[[9]](#footnote-9)**
2. **ילדים עניים / משפחות עניות**
3. **עובדים בעוני**

מחקר המבוסס על נתוני הביטוח הלאומי מלמד כי בישראל יש היום 189 אלף משפחות עניות עם מפרנס אחד ו־67 אלף משפחות עניות עם שני מפרנסים. שיעור המשפחות העניות עלה מ־9.4% בשנת 1999 ל־13.3% בשנת 2015. מספר המשפחות העניות עם מפרנס אחד עמד ב־1999 על 105 אלף ואילו בשנת 2015 על 189 אלף. מספר המשפחות העניות עם שני מפרנסים עמד ב־1999 על 13 אלף ואילו ב־2015 זינק ל־66 אלף. בעוד מדד המחירים לצרכן טיפס בעשור האחרון ב־24%, עלה השכר הממוצע בחודש באותה תקופה רק ב־5.9%, ושכר המינימום טיפס רק ב־10.5%. במילים אחרות: יוקר המחיה עלה, אך המשכורות עלו הרבה־הרבה פחות — והחור בכיס הלך וגדל. משפחה הנחשבת לענייה היא משפחה עם הורים לשלושה ילדים, שבה שני ההורים עובדים ושכרם ביחד מסתכם בפחות מ־9,475 שקלים ברוטו בחודש.

לפי נתוני המועצה לשלום הילד, בשנת 2016 דיווחו 10% מהילדים בישראל שהם הולכים לישון רעבים. בשנת 2015 היו בישראל 839,377 ילדים החיים בעוני (כולל מזרח ירושלים), ו- 30% מהילדים חיו מתחת לקו העוני — פי ארבעה מאשר מספרם ב־1980. הילדים הערבים עניים יותר: בשנת 2015 חיו 65.6% מהם מתחת לקו העוני לעומת 19.8% מקרב הילדים היהודים.

1. **קידום איכות החיים והבריאות בגיל השלישי (אזרחים ותיקים)[[10]](#footnote-10)**
2. **פתרון סוגיית הבדידות**
3. **מיצוי זכויות ושירותים**

בעוד שהתארכות תוחלת החיים משמחת, היא מלווה במספר אתגרים חברתיים וכלכליים; פגיעה בתפקוד הכלכלי עקב התרחבות מעגל הלא-עובדים; תחלואה תכופה ונפילות מרובות בזקנה המצריכה סיוע ואף אשפוז במוסד סיעודי. ישנו חשש לחוסר הלימה בין מספר המטופלים הסיעודיים והמשאבים הנחוצים להם. קשישים רבים סובלים מבדידות ודכאון והם נטולי רשת בטחון חברתית, וכל אלה מגדילים את הנטל על מערכות הבריאות והרווחה.

מספר האנשים בני 65 ומעלה כיום בישראל הוא כ 940,000, והם מהווים כ- 11% מכלל האוכלוסייה. עד שנת 2035 אמורה קבוצת אוכלוסייה זו לגדול בצורה משמעותית ולהגיע לסדר גודל של כ 1.66 מיליון איש. כבר כעת היא מהווה כוח משמעותי ביותר במשק הישראלי וגדילתה המואצת צפויה להשפיע משמעותית על המשק ועל הכלכלה, וכמובן על איכות החיים שלהם עצמם ושל בני ובנות משפחתם. שיעורם של האזרחים הוותיקים בישראל (נשים מעל גיל 60 וגברים מעל גיל 65) שנמצאים מתחת לקו העוני לאחר תשלומי רווחה ומסים, הוא 21%: **השיעור הגבוה ביותר בהשוואה לכל שאר המדינות ה- OECD.**

בעוד שגיל פרישה מסמן ציון דרך בקריירה התעסוקתית ובחיים של האזרחים הוותיקים, הלכה למעשה עם הגיעם לגיל זה, הם נפלטים, בדרך כלל, ממעגל התעסוקה. בשלב זה בחייהם, צפויים להם שינוים גדולים. קיימת דאגה גדולה יותר לבריאותם בגילם המתקדם, החיפוש אחר תכלית ומטרות חדשות מקבל מקום מרכזי בחיים ולעיתים חלים שינויים גם בחיי החברה ובקשרים הבין-אישים שאליהם התרגלו. אזרחים ותיקים רבים מתקשים להתמודד עם המציאות החדשה, שמבחינה כלכלית גוררת עימה לעיתים ירידה חדה באיכות החיים ובהיבטים הסוציו-אקונומיים הנלווים. לעיתים, המציאות החדשה עלולה לפגוע ביכולתם של האזרחים הוותיקים להתקיים בצורה נאותה.

הנתונים מלמדים כי צפוי מחסור במיטות סיעוד גריאטרי, ולפי משרד הבריאות שיעורם נמצא בירידה מאמצע שנות ה-2000 וישנו צורך לבנות כ – 1,000 מיטות אשפוז בשנה לעמוד בביקוש הצפוי. לפי איגוד בתי האבות, נכון לפברואר 2017, חסרים כ- 6,000 מטפלים בבתי אבות, והמחסור גדל מדי שנה בעוד כ- 880 מטפלים. לפי מכון טאוב, תרומת האוכלוסייה המבוגרת למדד חוסר יגדל מ- 16% ב-2015 ל- 23% ב- 2035. קצבת גמלת הביטוח הלאומי אינה מספיקה לרוב ולפי ארגונים חברתיים 65% מהקשישים מסתמכים על ביטוח סיעודי פרטי. ההוצאה על ביטוח סיעודי פרטי עמדה על 3.4 מיליארד שקלים ב-2015. לפי מכון טאוב חלה עלייה של 32% במספר מקבלי קצבאות הזקנה מ- 2000 עד 2014, בהם עלייה של 66 אחוז (מ- 96 ל- 159 אלף) במספר מקבלי קצבת הסיעוד.

1. **קידום סוגיות של איכות סביבה וקיימות[[11]](#footnote-11)**
2. **הפחתת הזיהום במפרץ חיפה וטיפול בנזקים שנוצרו בעקבותיו**
3. **הגנה פיתוח ושימור הסביבה הימית – חופים, נחלים ומאגרי מים**

דו"ח של המשרד להגנת הסביבה קובע כי במהלך המאה ה-21 צפויים שינויים ניכרים באקלים של אגן הים התיכון ובכלל זה עלייה בטמפרטורה הממוצעת, ירידה הדרגתית של עשרות אחוזים במשקעים עד שנת 2050 וכתוצאה מאלה, ענפים שונים במשק עלולים להיפגע. ענף התיירות למשל, עלול להיפגע בכל הקשור בחופים ובאתרים שנמצאים בסמיכות לים, בשל עליית המפלס. גם ענף החקלאות עלול להיפגע כתוצאה מירידה בכמות המשקעים ובאיכות המים וכך גם ענף האנרגיה, בשל הביקוש הגובר לחשמל בעת עומסי קור וחום שישפיע לרעה גם על עלות מחירי האנרגיה. ואלו רק דוגמאות בסיסיות. בתוך כך, זיהינו שני נושאים בולטים כמתאימים להיות מטופלים באמצעות יוזמה לאומית בין מגזרית:

הגנה פיתוח ושימור הסביבה הימית – חופים, נחלים ומאגרי מים[[12]](#footnote-12)

הסביבה הימית של ישראל מהווה נתח עצום משטחה הטריטוריאלי של ישראל – כ 3,950 קמ”ר בתחום המים הטריטוריאליים, ושטח רחב היקף נוסף – כ-22,000 קמ"ר (!) בתחום המים הכלכליים. הים התיכון מאכלס מגוון ביולוגי ייחודי, ומספק שירותי מערכת אקולוגית החיוניים לאדם: מקור מזון, תשתית לחקלאות ימית, מקור מים להתפלה, אתר פנאי ונופש, מקור אנרגיה, ויסות אקלימי ועוד. מציאת האיזון בין שימושי האדם לשמירה על הסביבה הרגישה של הים התיכון מהווה אתגר ראשון במעלה, המחייב גיבוש מדיניות ניהול משולבת, תוך התאמה לסטנדרטים הבינלאומיים. מדיניות זו קיימת בישראל, אולם תוצאותיה רחוקות מלהיות משביעות רצון.

בעשור האחרון גברו לחצי הפיתוח על הים התיכון, בעיקר כתוצאה מהקמת מתקני ההתפלה ותגליות הגז. השמירה על הים הפכה מאינטרס סביבתי לאינטרס לאומי והלחצים בעניין הובילו להפניית 'זרקור' לנושא שלאורך שנים היה מחוץ לתודעה של הציבור, של מקבלי החלטות ואף מרבית ארגוני הסביבה. למרות מהלכי הפיתוח המואצים שנערכו בשנים האחרונות לניצול המשאבים בים, לא התחזקה מערכת ההגנה עליו. נכון לשנת 2018 רק 0.3% מהשטח הריבוני של הים התיכון מוגן ע"י שמורות טבע מוכרזות (0% במים הכלכליים); אין תכנון המסדיר את השימושים במים הטריטוריאליים; אין ניהול של המשאב הימי (למשל משאב החול) ואין חקיקה המסדירה את סמכויות המדינה במים הכלכליים.

על מצבם של החופים והסביבה הימית בים התיכון, משפיע גם מצבם של הנחלים הזורמים אליו. שלל תכניות לאומיות לניטור, פיקוח, ובקרה קיימות ופועלות בישראל בתחום זה, עליהן מופקדים מספר משרדי ממשלה ורשויות מדינה, ומעורבים בהן רשויות מקומיות, וכן ארגוני סביבה ופעילים חברתיים, אולם יתכן כי נדרשת כאן פעולה מערכתית מסוג אחר.

הפחתת הזיהום במפרץ חיפה ושיקום הנזקים שנגרמו בעקבותיו[[13]](#footnote-13)

מפרץ חיפה הוא אחד ממוקדי זיהום האוויר בישראל, בשל ריכוז גדול של מפעלי תעשייה בסמוך לריכוזי אוכלוסייה, עומסי תחבורה, פעילות הנמל, מקורות נוספים של פליטת מזהמים, ובשל נתוני טופוגרפיה ואקלים המקשים על פיזור מזהמים. המשרד להגנת הסביבה פועל לאורך כל השנים להפחתת הפליטות ובספטמבר 2015 גיבש תכנית לאומית להפחתת הזיהומים והסיכונים במפרץ חיפה לשנים 2015-2020 (החלטת ממשלה מס529 ) שקבעה רשימת פעולות להשגת מטרה זו. אולם בפועל, דו"ח מבקר המדינה מחודש יוני 2019 מפרט באופן נרחב לקויים באופן גיבושה של התוכנית, בנושאים נדרשים שנעדרו ממנה, באופן הדיווח לציבור על יישומה, ובמידת העמידה בלוחות הזמנים ביעדים שנקבעו בה, שחלקם טרם הושג גם כיום. ממצאי הדו"ח מחזקים את הטענות של ארגוני הסביבה ופעילים חברתיים שנאבקים בשנים האחרונות לעצירת הזיהום במפרץ חיפה, ומציגים נתונים קשים על שיעורי הזיהום ועל הנזקים הנגרמים בעקבותיהם.

1. **פיתוח שירותים היקפיים לגיל הרך[[14]](#footnote-14)**

מערכת החינוך לגיל הרך (מגיל חצי שנה עד גיל שש) היא מערכת מפוצלת, דהיינו אין גורם אחד שאחראי למדיניות החינוך, להפעלה של מסגרות יום לגיל הרך ולפיקוח עליהן, אלא כמה גורמים מעורבים בתחום זה: ילדים מגיל חצי שנה עד גיל שלוש מטופלים הן במסגרות פרטיות, הפועלות ללא פיקוח ממשלתי, והן במסגרות בפיקוח ממשלתי: בשנת 2013, 20% עד 23% מהפעוטות (מהלידה עד גיל שלוש) טופלו במסגרות יום ובמשפחתונים שביקשו וקיבלו הכרה ממשרד הכלכלה (שמשמעותה סבסוד חלקי של שכר הלימוד בהם לפי כללי זכאות (והוא מפקח על המסגרות האלה מכוח חוק הפיקוח על מעונות, התשכ"ה-1965). בשנת הלימודים תשע"ד טופלו כ- 116,00 ילדים בגיל חצי שנה עד שלוש במסגרות מוכרות על-ידי משרד הכלכלה. לפיכך אפשר להניח כי שאר הילדים בקבוצת גיל זו מטופלים בבית או במסגרות פרטיות; אין כיום בישראל מסד נתונים על ילדים המטופלים במסגרות יום פרטיות ועל המסגרות הפרטיות שבהן הם מטופלים.

בשנת 2014 הוקם על-פי החלטת הממשלה צוות בין-משרדי בהשתתפות נציגי משרד הבריאות, משרד החינוך, משרד הרווחה והשירותים החברתיים ומשרד האוצר, שתפקידו לגבש תכנית להקמת מרכזי שירותים. על-פי החלטה זו יינתנו במרכזים לגיל הרך שירותים בתחום הבריאות אינטגרטיביים לגיל הרך ביישובי הדרום בתחום הרווחה ובתחום החינוך. הצוות הבין-משרדי גיבש מודל של מערך שירותים לגיל הרך, שהוגש במרס 2015. חברי הצוות הגיעו להסכמה כי הפלטפורמה הבין-משרדית של התוכנית הלאומית לילדים ולבני-נוער בסיכון, אשר פועלת בישראל משנת 2006 ,מתאימה לניהול המיזם ברמה הארצית והמחוזית, שכן במסגרתה כבר נעשית עבודה משותפת של רוב המשרדים השותפים. עם זאת, לפי דוח הצוות, יהיה צורך להכניס שינויים בהרכב ובתפקידים בפלטפורמה הניהולית כדי להכיל את האחריות החדשה.

בנוסף, נתוני שהתפרסמו בשנת 2018 מלמדים כי מדינת ישראל משקיעה בילדי הגיל הרך את התקציבים הנמוכים ביותר מבין מדינות ה- OECD: רק כ-20% מהתקציב המקובל במדינות המפותחות. ישראל משקיעה בכל ילד בגיל 3-0 השוהה במעונות המפוקחים והמסובסדים או במסגרת פרטית 2,713 דולר בשנה (במונחי שוויון כוח קנייה), לעומת 12,400 דולר בשנה בממוצע במדינות הארגון. כאמור, רק שליש מהילדים בגיל זה נמצאים במוסדות מפוקחים ומסובסדים על ידי המדינה, אך נתוני OECD מתייחסים לכל הילדים בגיל זה, כולל אלה הנמצאים במסגרת פרטית.

1. **קידום האוכלוסייה הבדואית[[15]](#footnote-15)**

כ-230 אלף בדואים חיים בישראל, רובם בנגב, והם מקבוצות האוכלוסייה המוחלשות ביותר בחברה. כ- 72% מהם גרים בעיירות ממשלתיות וכפרים מוכרים והיתר בכפרים לא מוכרים מלפני קום המדינה, והשירותים הציבוריים והתשתיות בכלל היישובים הללו חלקיים עד לא קיימים.

הבדואים מהווים מעל לשליש מתושבי הנגב, אך רק 14.2% מהיישובים שם מיועדים להם והם סובלים מהריסות בתים תכופות כחלק ממדיניות אכיפה נוקשה של גופי התכנון . המדינה דנה זמן רב בצורך להסדרת ההתיישבות הבדואית וב-2013 הממשלה אימצה את תכנית פראוור של ח"כ בני בגין על בסיס המלצותיה של ועדה בראשות אהוד פרוואר, ראש האגף לתכנון מדיניות במשרד רה"מ, הכוללת הסדרת תביעות בעלות על קרקע דרך מתן חלק מקרקעות הבדואים לידי קבוצה קטנה מהם ופינויים של עשרות אלפי בדואים מהכפרים הבלתי מוכרים ליישובי הקבע. התכנית עוררה גל מחאה חריף ונגנזה. כל היישובים הבדואיים בנגב מדורגים באשכול הסוציו-אקונומי התחתון, וקיימים פערים גדולים בין האוכלוסייה הבדואית ליתר האוכלוסייה במגוון היבטים; בחינוך, למשל, מספר שנות הלימוד הממוצע מועט, שיעור הזכאות לבגרות הוא הנמוך ביותר ושיעור הנשירה גבוה - שיעור הזכאות לבגרות נמוך משמעותית ביחס ליהודים וערבים (30.3% בתשע"ד), כשליש מתלמידי י"ב נשרו מבית הספר, ומעל למחציתם למדו 8 שנות לימוד. בתעסוקה, מרבית הבדואים משתכרים מתחת לשכר מינימום, ממוצע השכר בקרבם נמוך משמעותית מהממוצע במשק. משפחות רבות מסתמכות על מפרנס יחיד ושיעור מקבלי גמלאות הכנסה גבוה. נכון לשנת 2013 הפער בין השכר הממוצע ביישובים הבדואים לשכר הממוצע בישראל נע בין 3,600 ל-4,700 שקלים.

1. **קידום בטחון תזונתי – מניעת עודפות ומחסור דרך תזונה בריאה[[16]](#footnote-16)**

על פי ההערכות, כ־2.8 מיליון בני אדם מתים בכל שנה מעודף משקל בעולם. בישראל, על פי ההערכות, המספרים עומדים על כ־4,085 מתים מדי שנה – מתוכם כ־1,410 מתים ממחלות לב הנובעות מהשמנה, כ־530 מתים מסוכרת 2 הנובעת מהשמנה, כ־545 מתים מאי ספיקת לב, כ־445 משבץ וכ־345 מסרטן מעי גס. 25% מהאוכלוסייה הבוגרת בישראל סובלת מהשמנה, כמו גם למעלה מ־12% מהילדים ובני הנוער – השכיחות הגבוהה ביותר מבין מדינות אירופה. בקרב תלמידי כיתות ז' מדובר על 12.5%. שיעור האנשים עם השמנה בישראל עולה ככל שעולה הגיל: כך למשל כשליש מבני ה־55 ומעלה סובלים מהשמנה. נשים הן בעלות שכיחות גבוהה יותר של מחלת ההשמנה: 25% בממוצע, לעומת 22% בממוצע בקרב הגברים.

ככל שהמעמד הסוציו-אקונומי נמוך יותר, שיעור האנשים עם השמנה גבוה יותר, כשבנוסף אחוז החולים בהשמנה במרכז הארץ נמוך מאשר בפריפריה. סוגיית ההשמנה חמורה במיוחד בקרב האוכלוסייה הערבית בישראל: כמחצית מהנשים בגילאי 60-50 סובלות מהשמנה, לעומת כשליש מהנשים היהודיות.

על פי נתוני מחקר שערך ד"ר גרי גינצבורג מהמכון לחקר מדיניות בריאות, העלות הכלכלית של עודף משקל וצריכת סוכר עולה למערכת הבריאות סכום של כשבעה מיליארד שקלים בשנה. 21% מהסכום נובע מעלויות הטיפול במחלות לב וכלי דם, 21% ממחלות הסוכרת ו־20% מיתר לחץ דם. עלויות נוספות נובעות מהטיפול בשורה של מחלות בקרב אנשים עם השמנה, כדוגמת שבץ מוחי, אסתמה, וכן סרטן הערמונית, שד, שלפוחית השתן, לבלב ושחלות.

ב- 2018 הכריזה ההסתדרות הרפואית בישראל (הר"י) והחברה לחקר וטיפול בהשמנה מכריזות באופן פומבי כי השמנה היא מחלה. בכך הצטרפה ישראל לשורה של ארגונים בינלאומיים ובהם ארגון הבריאות העולמי, ההסתדרות הרפואית האמריקאית והאגודה האירופית לחקר ההשמנה – אשר הגדירו השמנה כמחלה ואף כמגיפה. שכן השמנה היא מחלה כרונית הנובעת מתפקוד לקוי של מנגנונים פיזיולוגיים-גנטיים ואינה נובעת מכשל התנהגותי. מחקרים עדכניים אף מצביעים על כך ששינוי אורח חיים בלבד אינו יעיל בשימור הפחתת משקל לאורך זמן, וכי גם אלו שהצליחו להפחית ממשקלם באופן משמעותי, העלו חזרה את מרבית המשקל ולעתים אף עלו למשקל גבוה מזה שלפני השינוי.

1. **פיתוח מיומנויות וכישורים לשוק העבודה העתידי[[17]](#footnote-17)**

שוק העבודה דינמי, תזזיתי ומתפתח תדיר לאור הגלובליזציה, חידושים טכנולוגים ושינויים חברתיים. תפיסה רווחת בפסיכולוגיה תעסוקתית היא כי לצד המיומנויות ה'קשות' (השכלה, ניסיון והכשרה מקצועיים) נדרשות בשוק העבודה מיומנויות 'רכות' הקשורות למאפייני אישיות, דפוסי תקשורת והתנהגות, עבודת צוות וניהול ידע משותף, יכולת התנהלות עצמאית, חשיבה ביקורתית ואוריינות דיגיטלית. מדובר במיומנויות 'גמישות', שאינן ייחודיות לתפקיד נתון וקיימים מדדים המנסים להעריך אותן בהם מבחן פיז"ה, הבוחן יכולות ניתוח, הסקה וביקורת ומבחן "חוזק האופי" של פסיכולוג בשם ג'ין סמית בו שאלות האומדות מחויבות, אחריות, שיטתיות ונחישות. מנגד, מערכת החינוך הישראלית שבויה בתפיסות מיושנות של שוק העבודה ועולה החשש שהיא לא עושה די להקנות את המיומנויות הדרושות לתלמידים בשוק העתידי. אי יכולת להסתגל לדרישות השוק עלול לפגוע קשות במשק ובהצלחתם של פרטים בחברה.

בעשורים האחרונים השתנה משמעותית תמהיל גורמי הצמיחה במשק: עד לפני 20 שנה, 29% מהצמיחה נבעה מהון אנושי, כשבעשור האחרון הנתון ירד ל-12% וההון האנושי המגולם במיומנויות אחראי לכ- 21% מפער הפריון בין ישראל למדינות המובילות ב- OECD. באוריינות דיגיטלית ישנו פיגור בקרב תלמידי ישראל לעומת יתר המדינות ב-OECD: 16% מהאוכ' לא נבחנו במסלול ממוחשב (לעומת 11% ב-OECD), ו-27% דורגו ברמות מיומנות גבוהה (לעומת 31%). סיבה אחת היא פערים גדולים בין מגזרים: ישנה מיומנות טובה אצל יהודים חילונים, אך נמוכה במיוחד אצל חרדים וערבים.

1. **קידום איכות חיים ונגישות לבעלי מוגבלויות[[18]](#footnote-18)**

במדינת ישראל נכון לסוף 2016 חיים כ 1.41 מיליון אנשים שמגדירים את עצמם כאנשים עם מוגבלות אחת או יותר. שיעור האנשים עם מוגבלות מתוך כלל האוכלוסייה בישראל עומד על כ-17%. 235,000 אנשים מוכרים על ידי הביטוח הלאומי כבעלי נכות בשיעור של 100% אי-כושר/יכולת להשתכר. קצב הגידול השנתי של אוכלוסיית האנשים עם מוגבלות הוא 2.7% לעומת קצב הגידול של האוכלוסייה הכללית שהוא 1.9%. מטבע הדברים, לאנשים עם מוגבלות חסמים רבים המקשים על זכותם להתנהלות שיוונית כחלק מהחברה ומהקהילה שסביבם. אחד ההיבטים המשמעותיים בהקשר זה הוא היכולת להתפרנס בכבוד ובכלל. בשנת 2015 חלה ירידה של 4% בהעסקת אנשים עם מוגבלות ובסה"כ עמד הנתון על 51% מועסקים בלבד מקרב האנשים עם מוגבלות. בקרב האוכלוסייה ללא מוגבלות בגילאי העבודה עלה נתון זה בשנת 2015 בכמה אחוזים ועמד על 79% מה שמלמד על הפער שהולך ומתרחב בין האוכלוסיות. היבט זה גורם, בין היתר להכנסה נמוכה ב 25%- במשקי הבית שבהם אדם עם מוגבלות בגיל העבודה לעומת יתר משקי הבית. זאת מבלי לקחת בחשבון את העובדה כי במקרים רבים לאדם עם מוגבלות יש הרבה יותר הוצאות מאשר לאדם ללא מגבלה.

לא כל האנשים עם מוגבלות מסוגלים לעבוד, אבל גם אלה שכן מעוניינים להשתלב בשוק העבודה, נתקלים בקשיים רבים הנובעים קודם כל מדעות קדומות וחוסר רצון של מעסיקים לקבלם. לפי נתוני משרד הכלכלה, הפסד התוצר השנתי למשק מתת-תעסוקה של אנשים עם מוגבלות מוערך בכ 5-מיליארד שקל בשנה. במקום בו אדם עם מוגבלות מפסיד גם המשק הישראלי והחברה מפסידים.

1. [יעדי פיתוח בר קיימא של האו"ם: חומר רקע לדיון בוועדת הפנים והגנת הסביבה,](https://fs.knesset.gov.il/globaldocs/MMM/06d84a37-ecca-e811-80e7-00155d0aeea3/2_06d84a37-ecca-e811-80e7-00155d0aeea3_11_10765.pdf) מרכז המידע והמחקר של הכנסת, נובמבר 2018; [יעדי פיתוח בר קיימא במשרד הגנת הסביבה](https://www.gov.il/he/departments/topics/sustainable_development_goals), נדלה באוקטובר 2019 [↑](#footnote-ref-1)
2. מיפוי סוגיות לטובת בנק נושאים למהלכים משותפים, מכון דו-עת עבור שיתופים, 2017 [↑](#footnote-ref-2)
3. [רצח נשים ואלימות מגדרית במשפחה – סקירת ידע על הטיפול המערכתי בישראל,](http://wiki.sheatufim.org.il/%D7%A8%D7%A6%D7%97_%D7%A0%D7%A9%D7%99%D7%9D_%D7%95%D7%90%D7%9C%D7%99%D7%9E%D7%95%D7%AA_%D7%9E%D7%92%D7%93%D7%A8%D7%99%D7%AA_%D7%91%D7%9E%D7%A9%D7%A4%D7%97%D7%94_-_%D7%A1%D7%A7%D7%99%D7%A8%D7%AA_%D7%99%D7%93%D7%A2_%D7%A2%D7%9C_%D7%94%D7%98%D7%99%D7%A4%D7%95%D7%9C_%D7%94%D7%9E%D7%A2%D7%A8%D7%9B%D7%AA%D7%99_%D7%91%D7%99%D7%A9%D7%A8%D7%90%D7%9C) שיתופים, יולי 2019 [↑](#footnote-ref-3)
4. [נתונים על אלימות חמורה ועבירות נשק בלתי חוקי בחברה הערבית - עדכון חלקי](https://fs.knesset.gov.il/globaldocs/MMM/c3f72047-fcb6-e611-80ca-00155d020699/2_c3f72047-fcb6-e611-80ca-00155d020699_11_9494.pdf), מרכז המידע והמחקר של הכנסת, פברואר 2018; [המכון למחקרי בטחון לאומי](https://www.inss.org.il/he/publication/%D7%94%D7%A4%D7%A9%D7%99%D7%A2%D7%94-%D7%94%D7%90%D7%9C%D7%99%D7%9E%D7%94-%D7%91%D7%97%D7%91%D7%A8%D7%94-%D7%94%D7%A2%D7%A8%D7%91%D7%99%D7%AA-%D7%95%D7%94%D7%94%D7%AA%D7%9E%D7%95%D7%93%D7%93%D7%95/), נדלה בחודש אוקטובר 2019 [↑](#footnote-ref-4)
5. מקור: [אתר משרד העבודה והרווחה והשירותים החברתיים](https://employment.molsa.gov.il/Employment/UniquePopulation/Pages/IntegrationUniquePopulations.aspx), נדלה בחודש אוקטובר 2019 [↑](#footnote-ref-5)
6. פועלים לטובת אתגרים חברתיים וסביבתיים בישראל, בנק הפועלים, 2017 [↑](#footnote-ref-6)
7. [תעסוקת החרדים: תיאור יעדי הממשלה והתפתחות הנתונים בשנים באחרונות,](https://fs.knesset.gov.il/globaldocs/MMM/838c30e8-98fc-e811-80e1-00155d0a98a9/2_838c30e8-98fc-e811-80e1-00155d0a98a9_11_10854.pdf) מרכז המחקר והמידע של הכנסת, 2018 [↑](#footnote-ref-7)
8. [הפתרון: שני מפרנסים,](https://www.globes.co.il/news/article.aspx?did=1000065950) זאב קליין, גלובס, 27/2/2006 [↑](#footnote-ref-8)
9. [עובדים ועניים](https://www.yediot.co.il/articles/0,7340,L-4908502,00.html), תלם יהב, תמר טרבלסי חדד ואיתמר אייכנר, ידיעות אחרונות, 17.01.2017 [↑](#footnote-ref-9)
10. מיפוי סוגיות לטובת בנק נושאים למהלכים משותפים, מכון דו-עת עבור שיתופים, 2017; פועלים לטובת אתגרים חברתיים וסביבתיים בישראל, בנק הפועלים, 2017 [↑](#footnote-ref-10)
11. פועלים לטובת אתגרים חברתיים וסביבתיים בישראל, בנק הפועלים, 2017 [↑](#footnote-ref-11)
12. [דף עמדה של ארגוני הסביבה – מאחדים כוחות לשמירה על הים התיכון](https://zalul.org.il/%d7%93%d7%a3-%d7%a2%d7%9e%d7%93%d7%94-%d7%a9%d7%9c-%d7%90%d7%a8%d7%92%d7%95%d7%a0%d7%99-%d7%94%d7%a1%d7%91%d7%99%d7%91%d7%94-%d7%9e%d7%90%d7%97%d7%93%d7%99%d7%9d-%d7%9b%d7%95%d7%97%d7%95%d7%aa/), נדלה אוקטובר 2019; [ניטור מים ונחלים](http://www.sviva.gov.il/subjectsEnv/Streams/Pages/default.aspx), המשרד להגנת הסביבה; [מאגר מידע בנושא ים וחופים](http://www.sviva.gov.il/subjectsEnv/SeaAndShore/Pages/default.aspx), המשרד להגנת הסביבה. [תכנית הניטור הלאומית לים התיכון לשנת 2017 – חלק 3 ניטור זיהום ים,](http://www.ocean.org.il/Heb/_documents/Part%20III%20Marine%20Pollution%20NMR%202017%20Fnal%2027122018.pdf) דצמבר 2018. [↑](#footnote-ref-12)
13. "[זינוק בתקלות בבזן חיפה, אבל הפיקוח של המשרד להגנת הסביבה מוגבל מאד](https://www.calcalist.co.il/local/articles/0,7340,L-3764859,00.html)", ליאור גוטמן, כלכליסט, 24.06.19; [זיהום האוויר במפרץ חיפה: דו”ח המשרד להגנת הסביבה ותגובות ארגוני הסביבה](https://haipo.co.il/item/133046), חדשות חי פה, 10.6.209; [היבטים בפעולות הממשלה בנושא זיהומים סביבתיים במפרץ חיפה](https://www.mevaker.gov.il/he/publication/Articles/Pages/2019-Haifa.aspx?AspxAutoDetectCookieSupport=1), דוח מבקר המדינה, יוני 2019. [↑](#footnote-ref-13)
14. [המענה הציבורי לילדים בגיל הרך בישראל: תמונת מצב](https://fs.knesset.gov.il/globaldocs/MMM/7b1207dc-1277-e511-80d1-00155d0ad6b2/2_7b1207dc-1277-e511-80d1-00155d0ad6b2_11_8424.pdf), מרכז המידע והמחקר של הכנסת, יולי 2015; [הנתונים המדאיגים: ישראל משקיעה הכי פחות בגיל הרך](https://www.themarker.com/news/education/1.6465870), ליאור דטל, כלכליסט, 11.9.2018 [↑](#footnote-ref-14)
15. מיפוי סוגיות לטובת בנק נושאים למהלכים משותפים, מכון דו-עת עבור שיתופים, 2017 [↑](#footnote-ref-15)
16. [בפעם הראשונה בישראל: השמנה הוכרזה כמחלה](https://www.calcalist.co.il/articles/0,7340,L-3740270,00.html), רונן ניב, כלכליסט, 17.6.18 [↑](#footnote-ref-16)
17. מיפוי סוגיות לטובת בנק נושאים למהלכים משותפים, מכון דו-עת עבור שיתופים, 2017 [↑](#footnote-ref-17)
18. פועלים לטובת אתגרים חברתיים וסביבתיים בישראל, בנק הפועלים, 2017 [↑](#footnote-ref-18)